[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.7.2008

COM(2008) 467 τελικό

2008/0148 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με το κοινοτικό νομικό πλαίσιο των Ευρωπαϊκών Ερευνητικών Υποδομών (ΕΕΥ)

{SEC(2008) 2278}{SEC(2008) 2279}

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης |

Αιτιολόγηση και στόχοι της πρότασης Το νομικό πλαίσιο των Ευρωπαϊκών Ερευνητικών Υποδομών έχει σκοπό να διευκολύνει την από κοινού δημιουργία και εκμετάλλευση ερευνητικών εγκαταστάσεων ευρωπαϊκού ενδιαφέροντος, από περισσότερα του ενός κράτη μέλη και χώρες συνδεδεμένες με το κοινοτικό πρόγραμμα-πλαίσιο έρευνας και ανάπτυξης. Ανταποκρίνεται στα αιτήματα που έχουν διατυπώσει τα κράτη μέλη και η επιστημονική κοινότητα για τον λόγο ότι οι διαθέσιμες εθνικές και διεθνείς νομικές μορφές δεν είναι κατάλληλες. |

Γενικό πλαίσιο Από τη στιγμή που η Ευρωπαϊκή Επιτροπή εξέδωσε την ανακοίνωση με τίτλο "Για έναν ευρωπαϊκό χώρο στον τομέα της έρευνας", τον Ιανουάριο του 2000, το όραμα ενός κοινού Ευρωπαϊκού Χώρου Έρευνας (ΕΧΕ) αποτελεί την κατευθυντήρια αρχή όλων των κοινοτικών μέτρων για την έρευνα και την ανάπτυξη, και κεντρικό πυλώνα των προσπαθειών υλοποίησης των στόχων της στρατηγικής της Λισαβόνας που αφορούν την έρευνα. Στην Πράσινη Βίβλο του 2007 με τίτλο "Ευρωπαϊκός Χώρος Έρευνας: Νέες προοπτικές" προσδιορίστηκαν ορισμένοι καίριοι τομείς στους οποίους η ανάληψη ουσιαστικών δράσεων μέσω συμπράξεων μεταξύ κρατών μελών μπορεί να αποφέρει σημαντικά οφέλη για το ευρωπαϊκό ερευνητικό σύστημα και να συμβάλει στη δημιουργία μιας "πέμπτης ελευθερίας" – της ελεύθερης κυκλοφορίας της γνώσης – στην Ευρώπη. Στο πλαίσιο αυτό, ένας από τους άξονες της φιλόδοξης ιδέας του ΕΧΕ αφορά την "ανάπτυξη ερευνητικών υποδομών παγκόσμιας εμβέλειας" οι οποίες θα συμβάλλουν στην προώθηση της οικονομικής ανάπτυξης και της απασχόλησης και θα προσφέρουν τις βάσεις για μια δυναμική και βασιζόμενη στη γνώση ευρωπαϊκή οικονομία. Οι ερευνητικές υποδομές διαδραματίζουν όλο και πιο σημαντικό ρόλο στην πρόοδο της γνώσης και της τεχνολογίας. Για παράδειγμα, τα παρατηρητήρια για τις περιβαλλοντικές επιστήμες, οι τράπεζες δεδομένων γονιδιωματικής και οι τράπεζες δεδομένων κοινωνικών επιστημών, τα συστήματα απεικόνισης ή τα "καθαρά δωμάτια" για τη νανοηλεκτρονική, οι εγκαταστάσεις ακτινοβόλησης για την έρευνα υλικών ή οι υπερυπολογιστές, αποτελούν απαραίτητα εργαλεία για την ανάπτυξη της γνώσης. Προσφέροντας μοναδικές ερευνητικές υπηρεσίες, προσελκύοντας τους νέους στον χώρο των επιστημών και δικτυώνοντας τις εγκαταστάσεις, οι ερευνητικές υποδομές συμβάλλουν στη δόμηση της επιστημονικής κοινότητας και επομένως διαδραματίζουν καθοριστικό ρόλο στη δημιουργία ενός αποδοτικού περιβάλλοντος έρευνας και καινοτομίας. Λόγω της ικανότητάς τους να συγκεντρώνουν "κρίσιμη μάζα" ανθρώπινων πόρων και επενδύσεων, συμβάλλουν στην εθνική, περιφερειακή και ευρωπαϊκή οικονομική ανάπτυξη. Βρίσκονται επομένως στο επίκεντρο του "τριγώνου της γνώσης" (έρευνα, εκπαίδευση και καινοτομία). Καθώς μεταβάλλονται και επεκτείνονται τα σύνορα της έρευνας και εξελίσσονται οι τεχνολογίες μας, η πολυπλοκότητα και το κόστος των ερευνητικών υποδομών αυξάνονται συνεχώς, υπερβαίνοντας τις δυνατότητες μιας μεμονωμένης ερευνητικής ομάδας, περιφέρειας, έθνους ή και ηπείρου. Αυτό αναγνωρίστηκε από τα Συμβούλια Ανταγωνιστικότητας που συνεδρίασαν στις 1-3 Ιουλίου 2004 και στις 25-26 Νοεμβρίου 2004, στα πλαίσια των οποίων το Συμβούλιο συμφώνησε ότι, για την περαιτέρω ανάπτυξη του ΕΧΕ, είναι απαραίτητο να ενισχυθεί η ανταγωνιστική έρευνα, να προληφθεί ο κατακερματισμός των προσπαθειών και να ενισχυθεί η συνεργασία στον τομέα των ερευνητικών υποδομών. Το Συμβούλιο έδωσε έμφαση στην αναγκαιότητα ανάπτυξης μιας ευρωπαϊκής στρατηγικής στον τομέα των ερευνητικών υποδομών και ανέθεσε στο ESFRI, το Ευρωπαϊκό Στρατηγικό Φόρουμ για τις Ερευνητικές Υποδομές, να αναπτύξει έναν στρατηγικό ευρωπαϊκό χάρτη πορείας για την επόμενη γενιά ερευνητικών υποδομών. Το Συμβούλιο Ανταγωνιστικότητας της 30ής Μαΐου 2008 επανέλαβε την αναγκαιότητα ανάπτυξης ερευνητικών υποδομών σε ευρωπαϊκό επίπεδο, βάσει, μεταξύ άλλων, αποτελεσματικού συντονισμού και κατάλληλου νομικού πλαισίου. Τον Οκτώβριο του 2006, το ESFRI εξέδωσε τον πρώτο στο είδος του Ευρωπαϊκό Χάρτη για τις Ερευνητικές Υποδομές, στον οποίο προσδιορίζονται 35 έργα ευρωπαϊκού ενδιαφέροντος, καίριας σημασίας, που θα πρέπει να αναπτυχθούν εντός των επόμενων 10-20 ετών. Η πρόκληση που αντιμετωπίζουμε τώρα είναι η υλοποίηση αυτών των έργων. Ένα σημαντικό ωστόσο εμπόδιο στη δημιουργία νέων ευρωπαϊκών ερευνητικών υποδομών, εκτός από την ανεπάρκεια των πόρων και την πολυπλοκότητα των τεχνικών και οργανωτικών πτυχών, είναι η έλλειψη επαρκούς νομικού πλαισίου το οποίο να επιτρέπει τη δημιουργία κατάλληλων εταιρικών σχημάτων με εταίρους από διάφορες χώρες. |

Υφιστάμενες διατάξεις στον τομέα της πρότασης Πρόσφατες εργασίες που διεξήχθησαν υπό την αιγίδα του ESFRI έδειξαν ότι οι νομικές μορφές που προβλέπονται σήμερα από το εθνικό δίκαιο (π.χ. η "société civile" στη Γαλλία, η "Gesellschaft mit beschränkter Haftung (GmbH)" στη Γερμανία, η "limited liability company (Ltd)" στο ΗΒ ή η "stichting" στις Κάτω Χώρες) δεν καλύπτουν τις ανάγκες αυτών των νέων ερευνητικών υποδομών. Ανάλογα ήταν και τα αποτελέσματα της ανάλυσης με αντικείμενο τις νομικές μορφές που προβλέπονται σήμερα από το διεθνές ή το κοινοτικό δίκαιο (π.χ. διεθνείς/διακυβερνητικοί οργανισμοί, Ευρωπαϊκοί Όμιλοι Οικονομικού Σκοπού). Το ESFRI κατέληξε επομένως στο συμπέρασμα ότι, για τη σύσταση ευρωπαϊκών ερευνητικών υποδομών στις οποίες θα συμμετέχουν περισσότερα του ενός κράτη μέλη, είναι αναγκαίο να αναπτυχθεί ειδικό για τον σκοπό αυτό νομικό πλαίσιο. Η προτεινόμενη νομοθεσία έχει επομένως σκοπό να διευκολύνει την από κοινού δημιουργία και εκμετάλλευση ερευνητικών εγκαταστάσεων ευρωπαϊκού ενδιαφέροντος από περισσότερα του ενός κράτη μέλη και χώρες συνδεδεμένες με το κοινοτικό πρόγραμμα-πλαίσιο έρευνας και ανάπτυξης και να συμβάλει στην περαιτέρω ανάπτυξη της ευρωπαϊκής πολιτικής για τις ερευνητικές υποδομές. Επιχειρεί να συμπληρώσει τα βήματα προόδου που έχουν σημειωθεί από το 2004 και μετά, ιδίως μέσω του ESFRI. Στο πλαίσιο της προετοιμασίας της πρωτοβουλίας αυτής, διεξήχθη ευρεία διαβούλευση, η οποία συμπεριέλαβε τη διενέργεια ανάλυσης από εμπειρογνώμονες και διαβουλεύσεις με τα ενδιαφερόμενα μέρη. |

Συνοχή με άλλες πολιτικές και στόχους της Ένωσης Η ταχεία σύσταση νέων ευρωπαϊκών ερευνητικών υποδομών – όπως υποδεικνύει, για παράδειγμα, το ESFRI – αναμένεται να διευκολύνει και να επιταχύνει την επίτευξη των οριζόντιων στόχων της Ευρωπαϊκής Ένωσης: "Ανάπτυξη και απασχόληση": Η κατασκευή, η λειτουργία και η συντήρηση τέτοιων εγκαταστάσεων έχουν σημαντικό αντίκτυπο στην προσφορά και τη ζήτηση. Για παράδειγμα, η σημερινή γενιά συσκευών λήψεως εικόνων συζευγμένου φορτίου (καταναλωτικά προϊόντα) ή το ειδικό λογισμικό που χρησιμοποιείται σήμερα στις οφθαλμολογικές εξετάσεις έχουν τις ρίζες τους στις τεχνολογικές εξελίξεις που επιτεύχθηκαν την τελευταία εικοσαετία στα μεγάλα αστεροσκοπεία οπτικής αστρονομίας· "Αειφόρος Ευρώπη": Οι ευρωπαϊκές ερευνητικές υποδομές συμβάλλουν στην καλύτερη κατανόηση του περιβάλλοντός μας ή στην ανάπτυξη νέων ενεργειακών προσεγγίσεων. Όπως αναγνωρίστηκε από το Συμβούλιο Ενέργειας της 28ης Φεβρουαρίου 2008, οι ερευνητικές υποδομές συμβάλλουν στη βελτίωση και τη διεύρυνση της βάσης γνώσεων των ερευνητών και των ερευνητικών ιδρυμάτων στην Κοινότητα. Μειώνουν τους φραγμούς που παρακωλύουν την κινητικότητα, προσελκύουν ανθρώπινο κεφάλαιο διεθνούς κύρους και βελτιώνουν την επιστημονική παιδεία στον χώρο των τεχνολογιών ανανεώσιμων πηγών ενέργειας (σχέδιο ΣΕΤ)· "Κοινωνία της γνώσης": Οι ευρωπαϊκές ερευνητικές υποδομές έχουν καθοριστική σημασία για την αποτελεσματική πρόσβαση μεγάλων κοινοτήτων ερευνητών και χρηστών στις ανά τον κόσμο διαθέσιμες επιστημονικές γνώσεις. Υπενθυμίζεται ότι το Διαδίκτυο γεννήθηκε πριν από πολλά χρόνια στο CERN. Σήμερα, εκατομμύρια χιλιόμετρα οπτικών ινών συνδέουν τα διάφορα κέντρα επιστημονικών δεξιοτήτων, ερευνητικά κέντρα και πανεπιστήμια, συνθέτοντας τη ραχοκοκαλιά ενός αποτελεσματικού, γρήγορου και αξιόπιστου συστήματος επιστημονικής επικοινωνίας και πληροφόρησης· "Η Ευρώπη ως παγκόσμιος εταίρος": Η ταχεία ανάπτυξη ευρωπαϊκών ερευνητικών υποδομών θα βελτιώσει σημαντικά την ελκυστικότητα του Ευρωπαϊκού Χώρου Έρευνας. Ήδη η Αυστραλία, η Ινδία, η Ρωσία και οι ΗΠΑ έχουν εκδηλώσει ζωηρό ενδιαφέρον συμμετοχής στην ανάπτυξη των έργων που έχει προσδιορίσει το ESFRI· "Βελτίωση της νομοθεσίας (και απλούστευση)": Τέλος, μέσω της βελτιστοποίησης του νομικού πλαισίου σε ευρωπαϊκό επίπεδο, το Συμβούλιο θα μπορεί να επιτρέψει την εφαρμογή μιας ταχύτερης και αποτελεσματικότερης διαδικασίας διαχείρισης των διαφόρων φακέλων που συνδέονται με τη σύσταση νέων Ευρωπαϊκών Ερευνητικών Υποδομών με τη χρήση μίας μόνο κοινοτικής νομικής βάσης αντί πολλών εθνικών. Ο κανονισμός συμπληρώνει άλλες κοινοτικές πρωτοβουλίες που έχουν αναπτυχθεί στο πλαίσιο του ΕΧΕ, όπως η ανακοίνωση για τον κοινό προγραμματισμό στην έρευνα[1]. Συμπληρώνει επίσης το Ευρωπαϊκό Ινστιτούτο Καινοτομίας και Τεχνολογίας (EIΚT), το οποίο θα δημιουργήσει "Κοινότητες Γνώσης και Καινοτομίας" (ΚΓΚ) συσπειρώνοντας, στα πλαίσια εταιρικών σχημάτων, τους καλύτερους πόρους που διατίθενται στους χώρους της τριτοβάθμιας εκπαίδευσης, της έρευνας και των επιχειρήσεων. |

2. Διαβούλευση με τα ενδιαφερόμενα μερη και εκτίμηση επιπτώσεων |

Διαβουλεύσεις με τα ενδιαφερόμενα μέρη και χρησιμοποίηση των εκτιμήσεων εμπειρογνωμόνων |

Κατά την προετοιμασία της παρούσας πρότασης, η Επιτροπή έλαβε υπόψη τις απόψεις πολλών ενδιαφερόμενων μερών. Το 2006, το ESFRI διοργάνωσε, σε συνεργασία με τη ΓΔ Έρευνας, δύο εργαστήρια με τα κύρια ενδιαφερόμενα μέρη. Τα δύο εργαστήρια κατέδειξαν τα όρια των νομικών μορφών που προβλέπονται σήμερα, σε εθνικό, κοινοτικό ή διεθνές επίπεδο, για τις ερευνητικές υποδομές. Το 2007, εκπονήθηκε από ομάδα νομικών εμπειρογνωμόνων μελέτη σκοπιμότητας με αντικείμενο τη θέσπιση μιας ευρωπαϊκής νομικής πράξης για τις ευρωπαϊκές ερευνητικές υποδομές. Η ομάδα κατέληξε στο συμπέρασμα ότι μια κατάλληλη λύση θα ήταν ενδεχομένως ένας κανονισμός ΕΚ βασιζόμενος στο άρθρο 171 της συνθήκης ΕΚ. Στις 3 Μαρτίου 2008 διοργανώθηκε συνεδρίαση των ενδιαφερόμενων μερών. Στη συνεδρίαση αυτή συμμετείχαν, μεταξύ άλλων, εκπρόσωποι των έργων που προβλέπονται στον Χάρτη Πορείας του ESFRI, εκπρόσωποι ευρωπαϊκών ερευνητικών μονάδων και νομικοί εμπειρογνώμονες με εις βάθος γνώση του αντικειμένου. Η μεγάλη πλειονότητα των εμπειρογνωμόνων αναγνώρισε τη χρησιμότητα μιας νέας νομικής μορφής σε κοινοτικό επίπεδο και ανταποκρίθηκε θετικά στους βασικούς άξονες του σχεδίου της Επιτροπής. Το 2008 επίσης η Επιτροπή συγκρότησε μια συμβουλευτική ομάδα εμπειρογνωμόνων (ομάδα διαβούλευσης), με την οποία και πραγματοποίησε διαβουλεύσεις. Η ομάδα διαβούλευσης υποστήριξε θερμά την ιδέα της θέσπισης μιας νέας κοινοτικής νομικής πράξης για τις ευρωπαϊκές ερευνητικές υποδομές. Κατά την άποψή της, μια τέτοια νομική πράξη, η οποία θα συμπληρώνει τις άλλες υφιστάμενες νομικές μορφές, θα διευκολύνει και θα επιταχύνει τη διαδικασία λήψης αποφάσεων για τις νέες υποδομές. |

Εκτίμηση επιπτώσεων Η παρούσα πρόταση κανονισμού του Συμβουλίου αποτέλεσε αντικείμενο εκτίμησης επιπτώσεων της Επιτροπής, στο πλαίσιο της οποίας συγκρίθηκαν οι δυνητικές συνέπειες του προτεινόμενου κανονισμού-πλαισίου με άλλες εναλλακτικές λύσεις, και ιδίως με το σενάριο "Συνέχιση της υφιστάμενης κατάστασης" και 3 άλλες επιλογές: Επιλογή 1: Η επιλογή "μη ανάληψη συγκεκριμένης δράσης από την ΕΕ" σημαίνει διατήρηση της παρούσας κατάστασης πραγμάτων, όπου κάθε κοινοπραξία επιχειρεί, μέσω μιας ad hoc διαδικασίας, να εντοπίσει μεταξύ των υφιστάμενων νομικών μορφών εκείνη που είναι η καταλληλότερη για το έργο της· Η επιλογή 2 αντιστοιχεί σε μια "ελαφρά" μορφή παρέμβασης εκ μέρους της Ευρωπαϊκής Επιτροπής, η οποία θα συνίσταται στην παροχή βοήθειας στα μέρη που ασχολούνται με τη δημιουργία ευρωπαϊκών υποδομών ώστε να εντοπίζουν τα προβλήματα και τις ανάγκες, να ανταλλάσσουν πληροφορίες σχετικά με τους τρόπους αντιμετώπισης αυτών των προβλημάτων και να προσδιορίζουν τις βέλτιστες πρακτικές. Η επιλογή 3 αντιστοιχεί στη σύσταση από την Κοινότητα κοινών επιχειρήσεων, σύμφωνα με το άρθρο 171 της συνθήκης ΕΚ, κατά περίπτωση, κάθε φορά που ανακύπτει τέτοια ανάγκη· Η επιλογή 4 αποτελεί αμεσότερη απάντηση στο υπό εξέταση πρόβλημα. Συνίσταται στην ανάληψη νομοθετικής δράσης, και συγκεκριμένα στη θέσπιση μια νέας νομικής πράξης η οποία θα ανταποκρίνεται στις ανάγκες των ευρωπαϊκών ερευνητικών υποδομών και θα συμπληρώνει τις υφιστάμενες σε εθνικό και ευρωπαϊκό επίπεδο μορφές· η επιλογή αυτή προβλέπει επίσης την εκ μέρους του νομοθέτη ανάθεση στην Ευρωπαϊκή Επιτροπή αρμοδιοτήτων απονομής του καθεστώτος της "Ευρωπαϊκής Ερευνητικής Υποδομής". Η συγκριτική αξιολόγηση των διαφόρων πολιτικών επιλογών κατέδειξε σαφώς ότι η επιλογή 4 είναι η πλέον κατάλληλη και αποτελεσματική για την επίτευξη των πολιτικών στόχων της πρότασης. Συγκεκριμένα, ο προτεινόμενος κανονισμός-πλαίσιο παρουσιάζει σαφή πλεονεκτήματα σε σχέση με τις άλλες εναλλακτικές λύσεις. Θα εξασφαλίσει την εφαρμογή μιας πιο εύκολης, γρήγορης και οικονομικά συμφέρουσας διαδικασίας για τη σύσταση νέων ευρωπαϊκών υποδομών. Θα προβλέπει όλα τα χαρακτηριστικά που χρειάζεται να διαθέτει μια νομική μορφή κατάλληλη για τις ευρωπαϊκές ερευνητικές υποδομές. Θα συμβάλει επομένως στην αύξηση του αριθμού των ευρωπαϊκών ερευνητικών υποδομών και στην παραγωγή κοινωνικοοικονομικών, περιβαλλοντικών και κοινωνικών οφελών. Ο προτεινόμενος κανονισμός-πλαίσιο θα συμβάλει επίσης στην περαιτέρω ανάπτυξη μιας ευρωπαϊκής πολιτικής για τις ερευνητικές υποδομές. Τέλος, θα αυξήσει σε διεθνές επίπεδο την ελκυστικότητα της Ευρωπαϊκής Ένωσης ως τόπου κατάλληλου για την άσκηση ερευνητικής δραστηριότητας μέσω της ενίσχυσης του ΕΧΕ. Εντούτοις, για τη σύσταση νέων ερευνητικών υποδομών ευρωπαϊκής διάστασης, τα κράτη μέλη θα μπορούν επίσης να χρησιμοποιούν τις υφιστάμενες διεθνείς, εθνικές ή ευρωπαϊκές νομικές μορφές (π.χ. ΕΟΕΣ και ΕΟΟΣ). |

3. Νομικά στοιχεία της πρότασης |

Σύνοψη της προτεινόμενης δράσης Συμπληρώνοντας τα εθνικά ή διακυβερνητικά καθεστώτα, ο προτεινόμενος κανονισμός-πλαίσιο θα εξασφαλίσει ένα κοινό νομικό πλαίσιο βασιζόμενο στο άρθρο 171 της συνθήκης ΕΚ. Θα καθορίσει τα βασικά χαρακτηριστικά των Ευρωπαϊκών Ερευνητικών Υποδομών (ΕΕΥ), καθώς και σαφείς διαδικασίες βάσει των οποίων θα απονέμεται το σχετικό καθεστώς από τον νομοθέτη. Ευρωπαϊκή Ερευνητική Υποδομή (ΕΕΥ) είναι μια νομική οντότητα η οποία έχει νομική προσωπικότητα και πλήρη δικαιοπρακτική ικανότητα και η οποία αναγνωρίζεται σε όλα τα κράτη μέλη. Η δομή της βασίζεται στη συμμετοχή μελών: τα μέλη της (κράτη μέλη, τρίτες χώρες και διακυβερνητικοί οργανισμοί) συνεισφέρουν από κοινού στην υλοποίηση των στόχων της ΕΕΥ, και ιδίως στη δημιουργία και εκμετάλλευση μιας ερευνητικής υποδομής ευρωπαϊκής εμβέλειας. Η εσωτερική της διάρθρωση είναι πολύ ευέλικτη, επιτρέποντας στα μέλη να καθορίζουν, στο καταστατικό, τα δικαιώματα και τις υποχρεώσεις των μελών, τα όργανα και τις αρμοδιότητές τους και άλλες εσωτερικές ρυθμίσεις. Η ευθύνη των μελών για τα χρέη της ΕΕΥ θα περιορίζεται κατ' αρχήν στη σχετική συνεισφορά τους· το καταστατικό θα αφήνει ωστόσο περιθώριο ευελιξίας για την τροποποίηση αυτών των ρυθμίσεων. Εφαρμοστέο δίκαιο είναι το κοινοτικό δίκαιο, το δίκαιο του κράτους της καταστατικής έδρας ή το δίκαιο του κράτους δραστηριότητας όσον αφορά ορισμένα θέματα ασφάλειας και τεχνικά θέματα. Το καταστατικό και οι κανόνες εφαρμογής του πρέπει να είναι σύμφωνα με το εφαρμοστέο δίκαιο. Η ΕΕΥ θα θεωρείται επίσης διεθνής οργανισμός κατά την έννοια των οδηγιών που αφορούν τον φόρο προστιθέμενης αξίας, τους ειδικούς φόρους κατανάλωσης και τις διαδικασίες σύναψης δημοσίων συμβάσεων· θα απαλλάσσεται επομένως από τον ΦΠΑ και τους ειδικούς φόρους κατανάλωσης και οι οικείες διαδικασίες σύναψης δημόσιων συμβάσεων δεν θα εμπίπτουν στο πεδίο εφαρμογής της οδηγίας περί δημοσίων συμβάσεων. Μια ΕΕΥ θα συστήνεται, σύμφωνα με τη νομική βάση του άρθρου 171 της συνθήκης ΕΚ, με απόφαση της Επιτροπής, ενεργούσας βάσει των εκτελεστικών αρμοδιοτήτων που της έχουν ανατεθεί από το Συμβούλιο (άρθρο 202 της συνθήκης ΕΚ). Η Επιτροπή θα ενεργεί κατόπιν αίτησης υποβαλλόμενης από τους επιθυμούντες να καταστούν ιδρυτικά μέλη της ΕΕΥ. Η απόφαση σύστασης της ΕΕΥ θα λαμβάνεται με τη διαδικασία της συμβουλευτικής επιτροπής. Η διαδικασία αυτή θα πρέπει να διευκολύνει τη σύσταση δομών αναγκαίων για την αποτελεσματική εκτέλεση ευρωπαϊκών ερευνητικών δραστηριοτήτων, συμπεριλαμβανομένων εκείνων που υποστηρίζονται από τα κοινοτικά προγράμματα έρευνας, τεχνολογικής ανάπτυξης και επίδειξης. Θα επιτρέπει επίσης την εφαρμογή μιας διαδικασίας ταχύτερης σε σχέση με τη διαδικασία έκδοσης μεμονωμένων αποφάσεων από το Συμβούλιο, απλουστεύοντας τη σύνθετη διαδικασία ανάπτυξης διεθνών ερευνητικών υποδομών και αποτρέποντας το ενδεχόμενο μη συντονισμού των δραστηριοτήτων. Η Ευρωπαϊκή Επιτροπή θα ασκεί τη γενική διαχείριση του νέου νομικού πλαισίου και την παρακολούθηση της συμμόρφωσης των ΕΕΥ με τον κανονισμό. Πέντε έτη μετά τη θέσπιση του νέου νομικού πλαισίου, η Επιτροπή θα διεξαγάγει, με τη βοήθεια ομάδας εμπειρογνωμόνων, αξιολόγηση του νομικού πλαισίου και θα υποβάλει σχετική έκθεση στο Ευρωπαϊκό Κοινοβούλιο και στο Συμβούλιο. |

Νομική βάση Η νομική βάση της πρότασης είναι το άρθρο 171 της συνθήκης για την ίδρυση της Ευρωπαϊκής Κοινότητας. |

Αρχή της επικουρικότητας Η αρχή της επικουρικότητας εφαρμόζεται στον βαθμό που η πρόταση δεν εμπίπτει στην αποκλειστική αρμοδιότητα της Κοινότητας. |

Για να είναι δικαιολογημένη η ανάληψη κοινοτικής δράσης, είναι απαραίτητο επίσης να τηρείται η αρχή της επικουρικότητας. Για τον σκοπό αυτό, χρειάζεται να εξετασθούν δύο ζητήματα. Πρώτον, είναι σημαντικό να εξακριβωθεί με βεβαιότητα ότι οι στόχοι της προτεινόμενης δράσης δεν είναι δυνατό να επιτευχθούν επαρκώς από τα κράτη μέλη στα πλαίσια των εθνικών τους συνταγματικών συστημάτων (αξιολόγηση της αναγκαιότητας). Για την αντιμετώπιση του υπόψη προβλήματος, δηλαδή της απουσίας κατάλληλου νομικού πλαισίου για τις ευρωπαϊκές ερευνητικές υποδομές, προτείνονται τρεις εναλλακτικές λύσεις: (1) δράση συντονισμού σε ευρωπαϊκό επίπεδο για την ανάπτυξη βέλτιστων πρακτικών· (2) σύσταση κοινών επιχειρήσεων και (3) ανάπτυξη ενός ad hoc νομικού πλαισίου σε κοινοτικό επίπεδο. Η Κοινότητα είναι η πλέον αρμόδια να υλοποιήσει αυτές τις επιλογές, βάσει του άρθρου 165 για την πρώτη, και του άρθρου 171 για τις δύο άλλες. Το δεύτερο ζήτημα που πρέπει να εξετασθεί είναι το κατά πόσον και με ποιο τρόπο οι στόχοι αυτοί μπορούν να επιτευχθούν καλύτερα από την Κοινότητα (αξιολόγηση της ευρωπαϊκής προστιθέμενης αξίας). Η ανάληψη ευρωπαϊκής δράσης είναι δικαιολογημένη λόγω του υπερεθνικού χαρακτήρα του προβλήματος (καθιέρωση νομικών πλαισίων μεταξύ κρατών μελών). Υπάρχουν και άλλες εναλλακτικές λύσεις, όπως η σύναψη διακυβερνητικών συμφωνιών, αλλά οι διοικητικές και νομικές διαδικασίες που συνήθως πρέπει να ακολουθούνται στα πλαίσια τέτοιων διακυβερνητικών καθεστώτων κρίνονται μακρόσυρτες, δυσεφάρμοστες και επαχθείς. |

Κατά συνέπεια, η πρόταση είναι σύμφωνη με την αρχή της επικουρικότητας. |

Αρχή της αναλογικότητας |

Ο προτεινόμενος κανονισμός είναι πολύ σύντομος και αφήνει τις περισσότερες εσωτερικές ρυθμίσεις της εκάστοτε υποδομής στη διακριτική ευχέρεια των μελών της εκάστοτε Ευρωπαϊκής Ερευνητικής Υποδομής, δηλαδή στα κράτη μέλη, τις τρίτες χώρες και τους διακυβερνητικούς οργανισμούς. Το εφαρμοστέο δίκαιο θα είναι κυρίως το εθνικό δίκαιο της χώρας στην οποία βρίσκεται η καταστατική έδρα ή η δραστηριότητα της ΕΕΥ. Η ποσότητα πληροφοριών που η ΕΕΥ και τα μέλη της οφείλουν να υποβάλλουν στην Επιτροπή περιορίζεται στο ελάχιστο αναγκαίο για να επαληθεύει η Επιτροπή τη συμμόρφωση της ΕΕΥ με τον κανονισμό-πλαίσιο. Κατά συνέπεια, η πρόταση είναι σύμφωνη με την αρχή της αναλογικότητας. |

Επιλογή νομικής πράξης |

Για τη θέσπιση ενός νομικού πλαισίου το οποίο θα εφαρμόζεται γενικά σε δυνητικά μεγάλο αριθμό νομικών οντοτήτων (ΕΕΥ), η σύσταση των οποίων θα έχει ως νομική βάση το άρθρο 171 της συνθήκης ΕΚ, η απαιτούμενη νομική πράξη είναι ο κανονισμός. |

4. Δημοσιονομική επιπτωση |

Ο προτεινόμενος κανονισμός θα διευκολύνει την από κοινού δημιουργία και εκμετάλλευση ευρωπαϊκών ερευνητικών εγκαταστάσεων, από περισσότερα του ενός κράτη μέλη και συνδεδεμένες χώρες. Πρόκειται για δραστηριότητα επιπρόσθετη σε σχέση με την εφαρμογή της δράσης για τις ερευνητικές υποδομές που προβλέπεται στη νομική βάση του 7ου προγράμματος-πλαισίου έρευνας. Για αυτή την προσπάθεια καταλυτικού χαρακτήρα θα χρειασθούν μεσοπρόθεσμα πρόσθετοι πόροι. |

5. Συμπληρωματικές πληροφορίες |

Απλούστευση |

Η πρόταση προβλέπει απλούστευση των διοικητικών διαδικασιών για τις δημόσιες αρχές (κοινοτικές και εθνικές). |

Τέλος, μέσω της βελτιστοποίησης του νομικού πλαισίου σε ευρωπαϊκό επίπεδο, το Συμβούλιο θα μπορεί να επιτρέψει την εφαρμογή μιας ταχύτερης και αποτελεσματικότερης διαδικασίας διαχείρισης των διαφόρων φακέλων που συνδέονται με τη σύσταση νέων ευρωπαϊκών ερευνητικών υποδομών με τη χρήση μίας μόνο κοινοτικής νομικής βάσης αντί πολλών εθνικών. |

2008/0148 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με το κοινοτικό νομικό πλαίσιο των Ευρωπαϊκών Ερευνητικών Υποδομών (ΕΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 171 και το άρθρο 172 δεύτερο εδάφιο,

την πρόταση της Επιτροπής[2],

τη γνώμη του Ευρωπαϊκού Κοινοβουλίου[3],

τη γνώμη της Ευρωπαϊκής Οικονομικής και Κοινωνικής Επιτροπής[4],

Εκτιμώντας τα ακόλουθα:

(1) Στο άρθρο 171 της Συνθήκης προβλέπεται ότι η Κοινότητα μπορεί να δημιουργεί κοινές επιχειρήσεις ή οποιαδήποτε άλλη αναγκαία υποδομή για την καλή εκτέλεση των προγραμμάτων κοινοτικής έρευνας, τεχνολογικής ανάπτυξης και επίδειξης.

(2) Η υποστήριξη και η ανάπτυξη των ερευνητικών υποδομών στην Ευρώπη αποτελούν ανέκαθεν στόχο της Κοινότητας, όπως επιβεβαιώθηκε τελευταία στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[5] και στην απόφαση αριθ. 2006/974/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα Ικανότητες[6].

(3) Ενώ κατά παράδοση η υποστήριξη της χρήσης και της ανάπτυξης ευρωπαϊκών ερευνητικών υποδομών λαμβάνει κυρίως τη μορφή επιχορηγήσεων υπέρ καθιερωμένων ερευνητικών υποδομών στα κράτη μέλη, τα τελευταία χρόνια κατέστη σαφής η αναγκαιότητα έντασης των προσπαθειών για την τόνωση της ανάπτυξης νέων υποδομών μέσω της δημιουργίας κατάλληλου νομικού πλαισίου που θα διευκολύνει τη δημιουργία και την εκμετάλλευση τέτοιων υποδομών σε επίπεδο Κοινότητας.

(4) Η αναγκαιότητα αυτή έχει επισημανθεί επανειλημμένα, τόσο σε πολιτικό επίπεδο από τα κράτη μέλη και τα κοινοτικά θεσμικά όργανα, όσο και από διάφορους φορείς της ευρωπαϊκής ερευνητικής κοινότητας όπως επιχειρήσεις, ερευνητικά κέντρα και πανεπιστήμια.

(5) Παρά το γεγονός ότι στα κοινοτικά προγράμματα-πλαίσια ΕΤΑ αναγνωρίζεται από μακρού ο καθοριστικός ρόλος των επιστημονικών ερευνητικών υποδομών παγκόσμιας εμβέλειας για την επίτευξη των κοινοτικών στόχων ΕΤΑ που προβλέπονται στον Τίτλο XVIII του Τρίτου Μέρους της Συνθήκης, οι κανόνες που διέπουν τη δημιουργία, τη χρηματοδότηση και την εκμετάλλευση αυτών των υποδομών εξακολουθούν να είναι αποσπασματικοί και περιφερειακής ισχύος. Δεδομένου ότι οι ερευνητικές υποδομές της Ευρώπης ανταγωνίζονται εκείνες των ανά τον κόσμο εταίρων της Κοινότητας, οι οποίοι επενδύουν σήμερα και θα επενδύουν στο μέλλον πολλά σε σύγχρονες ερευνητικές υποδομές μεγάλης κλίμακας, και ότι η πολυπλοκότητα και το κόστος των υποδομών αυτών αυξάνονται συνεχώς, υπερβαίνοντας τις δυνατότητες ενός μεμονωμένου κράτους μέλους ή ακόμη και μιας ηπείρου, είναι πλέον αναγκαίο να αξιοποιηθούν και να αναπτυχθούν πλήρως οι δυνατότητες που παρέχει το άρθρο 171 της Συνθήκης, με τη δημιουργία ενός πλαισίου το οποίο θα ορίζει τις διαδικασίες και τους όρους δημιουργίας και εκμετάλλευσης σε κοινοτικό επίπεδο των ευρωπαϊκών ερευνητικών υποδομών που είναι απαραίτητες για την αποτελεσματική εκτέλεση των κοινοτικών προγραμμάτων ΕΤΑ. Αυτό το νέο νομικό πλαίσιο θα συμπληρώνει τις άλλες, λιγότερο εξειδικευμένες, νομικές μορφές που υφίστανται βάσει του εθνικού, του διεθνούς ή του κοινοτικού δικαίου (όπως ο Ευρωπαϊκός Όμιλος Οικονομικού Σκοπού (ΕΟΟΣ) ή ο Ευρωπαϊκός Όμιλος Εδαφικής Συνεργασίας (ΕΟΕΣ)).

(6) Ο όρος "ερευνητική υποδομή" αναφέρεται στις εγκαταστάσεις, τους πόρους και τις συναφείς υπηρεσίες που χρησιμοποιεί η επιστημονική κοινότητα για να διεξάγει έρευνα υψηλού επιπέδου στο εκάστοτε πεδίο. Ο ορισμός αυτός καλύπτει τα εξής: τον βασικό εξοπλισμό ή τα βασικά όργανα και εργαλεία που χρησιμοποιούνται για επιστημονικούς σκοπούς· τους πόρους γνωσιακής βάσης όπως συλλογές, αρχεία ή δομημένες επιστημονικές πληροφορίες· τις υποδομές που βασίζονται σε πολυδύναμες και ευρείας εφαρμογής τεχνολογίες της πληροφορίας και της επικοινωνίας, και ιδίως σε πολυδύναμες τεχνολογίες πλέγματος, υπολογιστικής, λογισμικού και επικοινωνιών· κάθε άλλη οντότητα μοναδικού χαρακτήρα, αναγκαία για την επίτευξη αριστείας στον χώρο της έρευνας. Οι ερευνητικές αυτές υποδομές μπορεί να είναι "ενιαίας θέσης" ή "κατανεμημένες" (οργανωμένο δίκτυο πόρων).

(7) Σε αντίθεση με τις κοινές τεχνολογικές πρωτοβουλίες (ΚΤΠ) που συγκροτούνται ως κοινές επιχειρήσεις στις οποίες η Κοινότητα συμμετέχει ως μέλος και συνεισφέρει χρηματοοικονομικά, η Ευρωπαϊκή Ερευνητική Υποδομή (στο εξής αναφέρεται ως "ΕΕΥ") δεν πρέπει να θεωρείται κοινοτικός οργανισμός κατά την έννοια του άρθρου 185 του δημοσιονομικού κανονισμού[7], αλλά νομική οντότητα στην οποία η Κοινότητα δεν συμμετέχει κατ' ανάγκη ως μέλος ούτε συνεισφέρει χρηματοοικονομικά κατά την έννοια του άρθρου 108 παράγραφος 2 στοιχείο στ) του δημοσιονομικού κανονισμού.

(8) Δεδομένης της στενής συνεργασίας μεταξύ των κρατών μελών και της Κοινότητας για τον συμπληρωματικό προγραμματισμό και εφαρμογή των αντίστοιχων ερευνητικών τους δραστηριοτήτων, όπως ορίζεται στα άρθρα 164 και 165 της Συνθήκης, θα πρέπει να εναπόκειται στα ενδιαφερόμενα κράτη μέλη να προσδιορίζουν, μόνα τους ή σε συνεννόηση με άλλες, πληρούσες ορισμένες προϋποθέσεις, οντότητες, τις οικείες ανάγκες δημιουργίας ερευνητικών υποδομών με βάση τις οικείες δραστηριότητες έρευνας και τεχνολογικής ανάπτυξης και τις απαιτήσεις της Κοινότητας. Για τους ίδιους λόγους, σε μια ΕΕΥ πρέπει να μπορούν να συμμετέχουν ως μέλη τα ενδιαφερόμενα κράτη μέλη και να προβλέπεται η δυνατότητα συμμετοχής τρίτων χωρών που πληρούν ορισμένες προϋποθέσεις, καθώς και εξειδικευμένων διακυβερνητικών οργανισμών.

(9) Μια Ευρωπαϊκή Ερευνητική Υποδομή (στο εξής αναφέρεται ως "ΕΕΥ") που συστήνεται βάσει του παρόντος κανονισμού θα πρέπει να έχει ως καθήκον τη δημιουργία και εκμετάλλευση μιας ερευνητικής υποδομής. Και τούτο σε μη οικονομική βάση ώστε να αποτρέπονται τυχόν στρεβλώσεις του ανταγωνισμού. Για την προώθηση της καινοτομίας και της μεταφοράς γνώσης και τεχνολογίας, θα πρέπει να επιτρέπεται στις ΕΕΥ να ασκούν κάποιες περιορισμένες οικονομικές δραστηριότητες υπό ορισμένες προϋποθέσεις. Η δημιουργία ερευνητικών υποδομών υπό καθεστώς ΕΕΥ δεν αποκλείει την περίπτωση ερευνητικές υποδομές πανευρωπαϊκού ενδιαφέροντος που έχουν άλλη νομική μορφή να αναγνωρίζεται επίσης ότι συμβάλλουν στην υλοποίηση του Χάρτη Πορείας που εκπόνησε το Ευρωπαϊκό Στρατηγικό Φόρουμ για τις Ερευνητικές Υποδομές (ESFRI) και στην πρόοδο της ευρωπαϊκής έρευνας. Η Επιτροπή θα μεριμνήσει ώστε τα μέλη του ESFRI και άλλα ενδιαφερόμενα μέρη να είναι ενήμερα για τις εναλλακτικές αυτές νομικές μορφές.

(10) Οι ερευνητικές υποδομές θα πρέπει να συμβάλλουν στην κατοχύρωση της επιστημονικής αριστείας της κοινοτικής έρευνας και της ανταγωνιστικότητας της οικονομίας της, βάσει μεσοπρόθεσμων έως μακροπρόθεσμων προβλέψεων, μέσω της αποτελεσματικής υποστήριξης των ευρωπαϊκών ερευνητικών δραστηριοτήτων. Για τον σκοπό αυτό, θα πρέπει να είναι ουσιαστικά ανοικτές στην ευρεία ευρωπαϊκή ερευνητική κοινότητα και να φιλοδοξούν να ωθήσουν τις ευρωπαϊκές επιστημονικές ικανότητες πέραν της τρέχουσας τεχνολογίας αιχμής και με τον τρόπο αυτό να συμβάλουν στην ανάπτυξη του Ευρωπαϊκού Χώρου Έρευνας.

(11) Για να είναι αποτελεσματική η διαδικασία σύστασης μιας ΕΕΥ, είναι απαραίτητο οι οντότητες που επιθυμούν να συστήσουν μια ΕΕΥ να υποβάλλουν αίτηση στην Επιτροπή, η οποία θα πρέπει να αξιολογεί, με τη βοήθεια ανεξάρτητων εμπειρογνωμόνων, κατά πόσον η προτεινόμενη ερευνητική υποδομή είναι σύμφωνη με τις διατάξεις του παρόντος κανονισμού.

(12) Για λόγους διαφάνειας, η απόφαση σύστασης μιας ΕΕΥ θα πρέπει να δημοσιεύεται στην Επίσημη Εφημερίδα της Ευρωπαϊκής Ένωσης . Για τους ίδιους λόγους, στην απόφαση αυτή θα πρέπει να επισυνάπτεται απόσπασμα του καταστατικού της, το οποίο θα συνοψίζει τα κυριότερα στοιχεία του καταστατικού.

(13) Για να είναι σε θέση να εκτελεί τα καθήκοντά της με τον αποτελεσματικότερο δυνατό τρόπο, μια ΕΕΥ θα πρέπει να έχει νομική προσωπικότητα και την ευρύτερη δυνατή δικαιοπρακτική ικανότητα από την ημερομηνία έναρξης ισχύος της συστατικής απόφασης. Για λόγους καθορισμού του εφαρμοστέου δικαίου, θα πρέπει να έχει καταστατική έδρα στην επικράτεια μέλους της ΕΕΥ το οποίο να είναι κράτος μέλος ή χώρα συνδεδεμένη με κοινοτικό πρόγραμμα-πλαίσιο έρευνας, τεχνολογικής ανάπτυξης και επίδειξης.

(14) Τα μέλη μιας ΕΕΥ πρέπει να περιλαμβάνουν τουλάχιστον τρία κράτη μέλη και μπορούν να περιλαμβάνουν τρίτες χώρες που πληρούν ορισμένες προϋποθέσεις και εξειδικευμένους διακυβερνητικούς οργανισμούς. Κατά συνέπεια, μια ΕΕΥ θα πρέπει να θεωρείται ως διεθνής οργανισμός για τους σκοπούς της εφαρμογής της οδηγίας 2006/112/ΕΚ του Συμβουλίου της 28ης Νοεμβρίου 2006 σχετικά με το κοινό σύστημα φόρου προστιθέμενης αξίας[8], της οδηγίας 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης[9] και της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών[10], σύμφωνα με τους κανόνες περί κρατικών ενισχύσεων. Για να υποστηρίζονται αποτελεσματικότερα οι ερευνητικές δραστηριότητες της ΕΕΥ, τα κράτη μέλη και οι συμμετέχουσες τρίτες χώρες θα πρέπει να λαμβάνουν όλα τα δυνατά μέτρα ώστε να παραχωρείται στην ΕΕΥ η ευρύτερη δυνατή απαλλαγή από άλλους φόρους.

(15) Δεδομένης της κοινοτικής διάστασης αυτού του νομικού οργάνου, τα κράτη μέλη πρέπει να κατέχουν από κοινού την πλειοψηφία στη Συνέλευση των Μελών μιας ΕΕΥ.

(16) Για την εφαρμογή του παρόντος πλαισίου, στο καταστατικό της ΕΕΥ θα πρέπει να περιλαμβάνονται λεπτομερέστερες διατάξεις, βάσει των οποίων η Επιτροπή θα πρέπει να εξετάζει τη συμμόρφωση μιας αίτησης με το πλαίσιο που θεσπίζεται με τον παρόντα κανονισμό.

(17) Είναι απαραίτητο να διασφαλισθεί, αφενός, ότι μια ΕΕΥ θα έχει το περιθώριο να τροποποιήσει το καταστατικό της και, αφετέρου, ότι η Κοινότητα, η οποία συστήνει την ΕΕΥ, διατηρεί τον έλεγχο ορισμένων βασικών στοιχείων. Εάν μια τροποποίηση αφορά θέμα το οποίο καλύπτεται από το απόσπασμα του καταστατικού που επισυνάπτεται στην απόφαση σύστασης της ΕΕΥ, η τροποποίηση αυτή πρέπει να εγκριθεί, πριν τεθεί σε ισχύ, με απόφαση της Επιτροπής η οποία λαμβάνεται με την ίδια διαδικασία με εκείνη που προβλέπεται για τη σύσταση της ΕΕΥ, δεδομένου ότι οι πληροφορίες που περιέχονται στο απόσπασμα του καταστατικού θεωρούνται ουσιώδεις. Κάθε άλλη τροποποίηση θα πρέπει να κοινοποιείται στην Επιτροπή, η οποία έχει τη δυνατότητα να αντιταχθεί στην υπόψη τροποποίηση εάν κρίνει ότι αυτή αντιβαίνει στον παρόντα κανονισμό. Εάν η Επιτροπή δεν προβάλει αντιρρήσεις, θα πρέπει να δημοσιεύεται κατάλληλη ανακοίνωση, συνοδευόμενη από περίληψη της τροποποίησης.

(18) Μια ΕΕΥ είναι αναγκαίο να διαθέτει δικά της όργανα για την αποτελεσματική διαχείριση των δραστηριοτήτων της. Το καταστατικό θα πρέπει να καθορίζει τον τρόπο με τον οποίο αυτά τα όργανα εκπροσωπούν νομίμως την ΕΕΥ.

(19) Είναι απαραίτητο η ΕΕΥ να διεξάγει τις δραστηριότητές της σύμφωνα με τις αρχές της χρηστής δημοσιονομικής διαχείρισης για την άσκηση της οικονομικής της ευθύνης.

(20) Οι ΕΕΥ μπορεί να συγχρηματοδοτούνται από τα χρηματοδοτικά μέσα της πολιτικής συνοχής σύμφωνα με τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999[11].

(21) Για να εκτελεί τα καθήκοντά της κατά τον αποτελεσματικότερο δυνατό τρόπο και ως λογική συνέπεια της νομικής της προσωπικότητας, μια ΕΕΥ θα πρέπει να ευθύνεται για τα χρέη της. Για να μπορούν τα μέλη της ΕΕΥ να βρουν κατάλληλες λύσεις ως προς την ευθύνη τους, πρέπει να δοθεί η δυνατότητα να προβλέπονται στο καταστατικό της ΕΕΥ διαφορετικά καθεστώτα ευθύνης τα οποία θα υπερβαίνουν την ευθύνη που περιορίζεται στις συνεισφορές των μελών.

(22) Δεδομένου ότι συστήνεται κατά το κοινοτικό δίκαιο, μια ΕΕΥ θα πρέπει και να διέπεται από το κοινοτικό δίκαιο, εκτός από το δίκαιο της χώρας στην οποία έχει την καταστατική της έδρα. Εντούτοις, η ΕΕΥ μπορεί να έχει τον τόπο δραστηριότητάς της σε άλλη χώρα. Στην περίπτωση αυτή, θα πρέπει να εφαρμόζεται το δίκαιο της τελευταίας αυτής χώρας σε ό,τι αφορά τη δημόσια και την επαγγελματική υγεία και ασφάλεια, την προστασία του περιβάλλοντος, τη διαχείριση επικίνδυνων ουσιών και την έκδοση των απαιτούμενων αδειών. Επιπλέον, μια ΕΕΥ θα πρέπει να διέπεται από το καταστατικό της, το οποίο εγκρίνεται σύμφωνα με τις προαναφερόμενες πηγές δικαίου, και από εκτελεστικούς κανόνες που συμφωνούν με το καταστατικό.

(23) Για να διασφαλισθεί επαρκής έλεγχος της συμμόρφωσης προς τον παρόντα κανονισμό, μια ΕΕΥ θα πρέπει να υποβάλλει στην Επιτροπή την ετήσια έκθεση της ΕΕΥ και πληροφορίες σχετικά με κάθε περίσταση ικανή να θέσει σε σοβαρό κίνδυνο την εκπλήρωση των καθηκόντων της. Εάν η Επιτροπή έχει, μέσω της ετήσιας έκθεσης ή με άλλο τρόπο, ενδείξεις σοβαρής παράβασης, από την ΕΕΥ, του παρόντος κανονισμού ή του λοιπού εφαρμοστέου δικαίου, ζητεί από την ΕΕΥ ή/και από τα μέλη της διευκρινίσεις ή/και τη λήψη μέτρων. Σε ακραίες περιπτώσεις, και εάν δεν ληφθούν διορθωτικά μέτρα, η Επιτροπή μπορεί να προβεί σε ανάκληση της απόφασης σύστασης της ΕΕΥ, η οποία και επιφέρει τη διάλυση της ΕΕΥ.

(24) Δεδομένου ότι οι στόχοι της προβλεπόμενης δράσης, δηλαδή η θέσπιση ενός πλαισίου για τις Ευρωπαϊκές Ερευνητικές Υποδομές μεταξύ των κρατών μελών, δεν είναι δυνατό να επιτευχθούν επαρκώς από τα κράτη μέλη βάσει των εθνικών συνταγματικών τους συστημάτων λόγω του υπερεθνικού χαρακτήρα του προβλήματος και μπορούν επομένως να επιτευχθούν αποτελεσματικότερα σε κοινοτικό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της συνθήκης. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών.

(25) Τα μέτρα που είναι αναγκαία για την εφαρμογή του παρόντος κανονισμού πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[12],

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Αντικείμενο και πεδίο εφαρμογής

1. Ο παρών κανονισμός θεσπίζει το πλαίσιο που διέπει τη σύσταση Ευρωπαϊκών Ερευνητικών Υποδομών (στο εξής "ΕΕΥ"), καθορίζοντας τις σχετικές απαιτήσεις, διαδικασίες και αποτελέσματα.

2. Εφαρμόζεται στις ερευνητικές υποδομές πανευρωπαϊκού ενδιαφέροντος.

Άρθρο 2Καθήκον και άλλες δραστηριότητες

1. Μια ΕΕΥ έχει ως καθήκον τη δημιουργία και εκμετάλλευση μιας ερευνητικής υποδομής.

2. Μια ΕΕΥ εκτελεί το καθήκον αυτό σε μη οικονομική βάση. Μπορεί ωστόσο να ασκεί περιορισμένες οικονομικές δραστηριότητες, στενά συνδεόμενες με το καθήκον της, υπό τον όρο ότι οι δραστηριότητες αυτές δεν θέτουν σε κίνδυνο την εκτέλεση αυτού του καθήκοντος.

3. Η ΕΕΥ τηρεί χωριστές καταστάσεις για τις δαπάνες και τα έσοδα που συνδέονται με τις οικονομικές της δραστηριότητες, τις οποίες αποτιμά βάσει των αγοραίων τιμών ή, αν οι αγοραίες τιμές δεν είναι δυνατό να προσδιορισθούν με βεβαιότητα, βάσει τιμών που αντιπροσωπεύουν όλο το κόστος συν ένα εύλογο περιθώριο κέρδους.

Άρθρο 3Απαιτήσεις σχετικά με την υποδομή

Η ερευνητική υποδομή που δημιουργείται από μια ΕΕΥ πρέπει να πληροί τις ακόλουθες απαιτήσεις:

(α) είναι αναγκαία για τη διεξαγωγή ευρωπαϊκών ερευνητικών δραστηριοτήτων και ιδίως για την αποτελεσματική εκτέλεση κοινοτικών προγραμμάτων έρευνας, τεχνολογικής ανάπτυξης και επίδειξης·

(β) αποτελεί προστιθέμενη αξία για την ανάπτυξη του Ευρωπαϊκού Χώρου Έρευνας και σημαντική βελτίωση για τα σχετικά επιστημονικά και τεχνολογικά πεδία σε διεθνές επίπεδο·

(γ) η ευρωπαϊκή ερευνητική κοινότητα, απαρτιζόμενη από ερευνητές των κρατών μελών και χωρών συνδεδεμένων με τα κοινοτικά προγράμματα έρευνας, τεχνολογικής ανάπτυξης και επίδειξης, έχει ουσιαστική πρόσβαση στην ερευνητική αυτή υποδομή· και

(δ) συμβάλλει στη διάδοση και τη βελτιστοποίηση των αποτελεσμάτων των δραστηριοτήτων κοινοτικής έρευνας, τεχνολογικής ανάπτυξης και επίδειξης.

Άρθρο 4 Αίτηση σύστασης ΕΕΥ

1. Οι οντότητες που ενδιαφέρονται να προβούν στη σύσταση μιας ΕΕΥ υποβάλλουν σχετική αίτηση στην Επιτροπή (στο εξής αναφέρονται ως "αιτούντες"). Η αίτηση υποβάλλεται γραπτώς σε μία από τις επίσημες γλώσσες της Κοινότητας και περιλαμβάνει τα εξής:

(α) αίτημα σύστασης της ΕΕΥ, απευθυνόμενο στην Επιτροπή·

(β) το προτεινόμενο καταστατικό της ΕΕΥ, όπως προβλέπεται στο άρθρο 9·

(γ) τεχνική και επιστημονική περιγραφή της ερευνητικής υποδομής που θα δημιουργήσει και θα εκμεταλλεύεται η ΕΕΥ, ιδίως ως προς τις απαιτήσεις που προβλέπονται στο άρθρο 3·

(δ) απόσπασμα του καταστατικού, το οποίο περιέχει τις πληροφορίες που απαριθμούνται στο Παράρτημα.

2. Η Επιτροπή αξιολογεί την αίτηση. Στο πλαίσιο της αξιολόγησης, η Επιτροπή μπορεί να ζητήσει την άποψη ανεξάρτητων εμπειρογνωμόνων στο πεδίο των προβλεπόμενων δραστηριοτήτων της ΕΕΥ. Το αποτέλεσμα της αξιολόγησης γνωστοποιείται στους αιτούντες, οι οποίοι, αν χρειαστεί, καλούνται να συμπληρώσουν ή να τροποποιήσουν την αίτηση εντός εύλογης προθεσμίας.

Άρθρο 5Απόφαση επί της αιτήσεως

1. Λαμβάνοντας υπόψη τα αποτελέσματα της αξιολόγησης που προβλέπεται στο άρθρο 4 παράγραφος 2 και σύμφωνα με τη διαδικασία που προβλέπεται στο άρθρο 21, η Επιτροπή:

(α) εκδίδει απόφαση σύστασης της ΕΕΥ, αφού βεβαιωθεί ότι πληρούνται οι απαιτήσεις που καθορίζονται στον παρόντα κανονισμό· ή

(β) απορρίπτει την αίτηση εάν κρίνει ότι δεν πληρούνται οι απαιτήσεις που καθορίζονται στον παρόντα κανονισμό.

2. Η απόφαση επί της αιτήσεως κοινοποιείται στους αιτούντες. Η απόφαση σύστασης της ΕΕΥ δημοσιεύεται επίσης στην Επίσημη Εφημερίδα της Ευρωπαϊκής Ένωσης , σειρά L.

3. Το απόσπασμα του καταστατικού που περιέχεται στην αίτηση επισυνάπτεται στην απόφαση σύστασης της ΕΕΥ.

Άρθρο 6Καθεστώς της ΕΕΥ

1. Μια ΕΕΥ έχει νομική προσωπικότητα από την ημερομηνία έναρξης ισχύος της απόφασης σύστασής της.

2. Μια ΕΕΥ έχει, σε κάθε κράτος μέλος, την ευρύτερη δικαιοπρακτική ικανότητα που αναγνωρίζεται σε νομικά πρόσωπα από το δίκαιο του κράτους μέλους. Δύναται ιδίως να αποκτά, να κατέχει και να διαθέτει κινητή, ακίνητη και διανοητική περιουσία, να συνάπτει συμβάσεις και να παρίσταται ενώπιον δικαστηρίου.

3. Η ΕΕΥ είναι διεθνής οργανισμός κατά την έννοια του άρθρου 151 παράγραφος 1 στοιχείο β) της οδηγίας 2006/112/ΕΚ και διεθνής οργανισμός κατά την έννοια του άρθρου 23 παράγραφος 1 δεύτερη περίπτωση της οδηγίας 92/12/ΕΟΚ και του άρθρου 15 στοιχείο γ) της οδηγίας 2004/18/EΚ.

4. Τα κράτη μέλη λαμβάνουν όλα τα δυνατά μέτρα ώστε να χορηγείται στην ΕΕΥ η ευρύτερη δυνατή απαλλαγή από φόρους, πέραν εκείνων που προβλέπονται στην παράγραφο 3, σύμφωνα με τους κανόνες περί κρατικών ενισχύσεων.

Άρθρο 7Έδρα και ονομασία

1. Μια ΕΕΥ έχει καταστατική έδρα στην επικράτεια ενός από τα μέλη της, το οποίο πρέπει να είναι κράτος μέλος ή χώρα συνδεδεμένη με κοινοτικό πρόγραμμα έρευνας, τεχνολογικής ανάπτυξης και επίδειξης.

2. Μια ΕΕΥ έχει ονομασία η οποία περιέχει τις λέξεις "Ευρωπαϊκή Ερευνητική Υποδομή" ή τη συντομογραφία "ΕΕΥ".

Άρθρο 8Μέλη

1. Οι ακόλουθες οντότητες μπορούν να γίνουν μέλη μιας ΕΕΥ:

(α) κράτη μέλη·

(β) τρίτες χώρες·

(γ) διακυβερνητικοί οργανισμοί.

2. Μια ΕΕΥ πρέπει ανά πάσα στιγμή να έχει τουλάχιστον τρία κράτη μέλη ως μέλη. Και άλλα κράτη μέλη μπορούν ανά πάσα στιγμή να γίνουν μέλη της ΕΕΥ, υπό δίκαιους και εύλογους όρους, καθοριζόμενους στο καταστατικό της.

3. Τα κράτη μέλη κατέχουν από κοινού την πλειοψηφία στη Συνέλευση των Μελών που προβλέπεται στο άρθρο 12 παράγραφος α).

4. Οποιοδήποτε κράτος μέλος ή τρίτη χώρα μπορεί, για την άσκηση των καθορισμένων δικαιωμάτων του/της και την εκπλήρωση των καθορισμένων υποχρεώσεών του/της ως μέλους της ΕΕΥ, να αντιπροσωπεύεται από μία ή περισσότερες δημόσιες οντότητες, συμπεριλαμβανομένων περιφερειών, ή από ιδιωτικές οντότητες επιφορτισμένες με αποστολή δημόσιας υπηρεσίας.

5. Οι τρίτες χώρες και οι διακυβερνητικοί οργανισμοί που υποβάλλουν αίτημα προσχώρησης σε μια ΕΕΥ αναγνωρίζουν ότι η ΕΕΥ έχει νομική προσωπικότητα και ικανότητα σύμφωνα με το άρθρο 6 παράγραφοι 1 και 2 και ότι υπόκειται σε κανόνες καθοριζόμενους κατ' εφαρμογή του άρθρου 16.

6. Οι τρίτες χώρες που υποβάλλουν αίτημα προσχώρησης σε μια ΕΕΥ επιφυλάσσουν στην ΕΕΥ αυτή μεταχείριση αντίστοιχη εκείνης που προβλέπεται στο άρθρο 6 παράγραφοι 3 και 4.

Άρθρο 9Καταστατικό

Το καταστατικό περιέχει τουλάχιστον τα ακόλουθα:

(α) κατάλογο των μελών και, κατά περίπτωση, των οντοτήτων που αντιπροσωπεύουν τα μέλη, καθώς και τους όρους και τη διαδικασία τροποποίησης της σύνθεσης και της αντιπροσώπευσης των μελών σύμφωνα με το άρθρο 8·

(β) τα καθήκοντα και τις δραστηριότητες της ΕΕΥ·

(γ) την καταστατική έδρα σύμφωνα με το άρθρο 7 παράγραφος 1·

(δ) την ονομασία της ΕΕΥ σύμφωνα με το άρθρο 7 παράγραφος 2·

(ε) τα δικαιώματα και τις υποχρεώσεις των μελών, συμπεριλαμβανομένης της υποχρέωσης συνεισφοράς σε έναν ισοσκελισμένο προϋπολογισμό·

(στ) τα όργανα της ΕΕΥ, τις αρμοδιότητές τους και τον τρόπο με τον οποία αυτά συγκροτούνται και αποφασίζουν, μεταξύ άλλων και επί της τροποποιήσεως του καταστατικού, σύμφωνα με τα άρθρα 10, 11 και 12·

(ζ) τη διάρκεια, και τη διαδικασία διάλυσης σύμφωνα με το άρθρο 17·

(η) τις βασικές αρχές:

i) της πολιτικής παροχής πρόσβασης στους χρήστες·

ii) της πολιτικής δεδομένων·

iii) της πολιτικής σε θέματα επιστημονικής αξιολόγησης·

iv) της πολιτικής σε θέματα διανοητικής ιδιοκτησίας·

v) της πολιτικής σε θέματα διάδοσης·

vi) της πολιτικής σε θέματα απασχόλησης·

vii) της πολιτικής προμηθειών, σύμφωνες με τις αρχές της διαφάνειας, της μη διάκρισης και του ανταγωνισμού·

viii) της πολιτικής σε θέματα παροπλισμού, κατά περίπτωση·

(θ) καθορισμό της ή των γλωσσών εργασίας·

(ι) παραπομπές στους κανόνες εφαρμογής του καταστατικού.

Το καταστατικό δημοσιοποιείται στον διαδικτυακό τόπο της ΕΕΥ και στον τόπο της καταστατικής της έδρας.

Άρθρο 10Τροποποιήσεις του καταστατικού που απαιτούν τροποποίηση του αποσπάσματος του καταστατικού

1. Κάθε τροποποίηση του καταστατικού η οποία απαιτεί τροποποίηση του αποσπάσματος του καταστατικού υποβάλλεται από την ΕΕΥ στην Επιτροπή για έγκριση. Η τροποποίηση αυτή δεν τίθεται σε ισχύ πριν από την έναρξη ισχύος της απόφασης έγκρισης. Η Επιτροπή εφαρμόζει αναλόγως το άρθρο 4 παράγραφος 2 και το άρθρο 5.

2. Η αίτηση έγκρισης της τροποποίησης περιέχει τα ακόλουθα:

(α) το κείμενο της προτεινόμενης τροποποίησης, συμπεριλαμβανομένης της ημερομηνίας έναρξης ισχύος της·

(β) την τροποποιημένη, ενοποιημένη έκδοση του καταστατικού·

(γ) το τροποποιημένο απόσπασμα του καταστατικού.

Άρθρο 11 Άλλες τροποποιήσεις του καταστατικού

1. Κάθε τροποποίηση του καταστατικού πλην των προβλεπομένων στο άρθρο 10 γνωστοποιείται από την ΕΕΥ στην Επιτροπή εντός δέκα ημερών από την έγκρισή της.

2. Η Επιτροπή μπορεί να αντιταχθεί στην τροποποίηση αυτή εντός εξήντα ημερών από τη γνωστοποίησή της, διευκρινίζοντας τους λόγους για τους οποίους η τροποποίηση δεν πληροί τις απαιτήσεις του παρόντος κανονισμού.

3. Εάν δεν εγείρει αντιρρήσεις, η Επιτροπή δημοσιεύει ανακοίνωση της τροποποίησης, συνοδευόμενη από περίληψη της τροποποίησης, στην Επίσημη Εφημερίδα της Ευρωπαϊκής Ένωσης , σειρά C.

4. Η τροποποίηση τίθεται σε ισχύ μόνον αφού λήξει η προθεσμία για τη διατύπωση αντιρρήσεων ή αφού Επιτροπή παραιτηθεί του δικαιώματος διατύπωσης αντιρρήσεων εντός της προθεσμίας αυτής ή αφού ανακληθεί οποιαδήποτε διατυπωθείσα αντίρρηση.

5. Η αίτηση έγκρισης της τροποποίησης περιέχει τα ακόλουθα:

(α) το κείμενο της εγκριθείσας τροποποίησης, συμπεριλαμβανομένης της ημερομηνίας έναρξης ισχύος της·

(β) την τροποποιημένη, ενοποιημένη έκδοση του καταστατικού·

(γ) την περίληψη της τροποποίησης.

Άρθρο 12 Οργάνωση της ΕΕΥ

Το καταστατικό προβλέπει τουλάχιστον τα ακόλουθα όργανα με τις ακόλουθες αρμοδιότητες:

(α) μια Συνέλευση των Μελών, ως το όργανο που διαθέτει πλήρη εξουσία λήψης αποφάσεων, συμπεριλαμβανομένων αποφάσεων έγκρισης του προϋπολογισμού·

(β) έναν διευθυντή ή ένα διοικητικό συμβούλιο, διοριζόμενο από τη Συνέλευση των Μελών, ως το εκτελεστικό όργανο και το νόμιμο εκπρόσωπο της ΕΕΥ.

Το καταστατικό προσδιορίζει τον τρόπο με τον οποίο τα μέλη του διοικητικού συμβουλίου εκπροσωπούν νομίμως την ΕΕΥ.

Άρθρο 13Δημοσιονομικές αρχές, λογαριασμοί, έλεγχοι και ασφάλιση

1. Όλα τα έσοδα και τα έξοδα της ΕΕΥ προβλέπονται για κάθε οικονομικό έτος και εγγράφονται στον προϋπολογισμό. Ο προϋπολογισμός είναι ισοσκελισμένος ως προς τα έσοδα και τις δαπάνες.

2. Τα μέλη της ΕΕΥ διασφαλίζουν ότι οι πιστώσεις χρησιμοποιούνται σύμφωνα με τις αρχές της χρηστής δημοσιονομικής διαχείρισης.

3. Ο προϋπολογισμός καταρτίζεται, εκτελείται και αποτελεί το αντικείμενο απόδοσης λογαριασμών με τήρηση της αρχής της διαφάνειας.

4. Οι λογαριασμοί της ΕΕΥ συνοδεύονται από έκθεση επί της δημοσιονομικής και χρηματοοικονομικής διαχείρισης του οικονομικού έτους.

5. Η ΕΕΥ υπόκειται στις απαιτήσεις του εφαρμοστέου δικαίου όσον αφορά την κατάρτιση, την υποβολή, τον έλεγχο και τη δημοσίευση λογαριασμών.

6. Η ΕΕΥ συνάπτει κατάλληλη σύμβαση ασφάλισης κατά παντός κινδύνου σχετικού με τη λειτουργία της.

Άρθρο 14 Κοινοτική χρηματοδότηση

Κοινοτική χρηματοδότηση προς ΕΕΥ χορηγείται μόνο σύμφωνα με τις διατάξεις του τίτλου VI του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.Είναι επίσης δυνατή χρηματοδότηση στο πλαίσιο της πολιτικής συνοχής, σύμφωνα με τη σχετική κοινοτική νομοθεσία.

Άρθρο 15Ευθύνη

1. Η ΕΕΥ ευθύνεται για τα χρέη της.

2. Η οικονομική ευθύνη των μελών για τα χρέη της ΕΕΥ περιορίζεται στη σχετική συνεισφορά τους προς την ΕΕΥ. Τα μέλη μπορούν να καθορίζουν στο καταστατικό ότι αναλαμβάνουν είτε ορισμένη ευθύνη η οποία υπερβαίνει την αντίστοιχη συνεισφορά τους είτε απεριόριστη ευθύνη.

3. Η Κοινότητα δεν ευθύνεται για χρέη της ΕΕΥ.

Άρθρο 16Εφαρμοστέο δίκαιο και δικαιοδοσία

1. Οι ΕΕΥ διέπονται:

(α) από το κοινοτικό δίκαιο, και ιδίως από τον παρόντα κανονισμό και τις αποφάσεις που αναφέρονται στο άρθρο 5 παράγραφος 1 στοιχείο α) και στο άρθρο 10 παράγραφος 1·

(β) από το δίκαιο του κράτους στο οποίο η ΕΕΥ έχει την καταστατική της έδρα, όταν πρόκειται για θέματα που δεν ρυθμίζονται ή ρυθμίζονται μόνο εν μέρει από τις πράξεις που προβλέπονται στο στοιχείο α)·

(γ) από το καταστατικό τους, το οποίο εγκρίνεται σύμφωνα με τις πηγές δικαίου που προβλέπονται στα στοιχεία α) και β)·

(δ) από τους κανόνες εφαρμογής του καταστατικού τους.

(ε) Κατά παρέκκλιση από το στοιχείο β), η ΕΕΥ διέπεται από το δίκαιο του κράτους στο οποίο ασκεί τη δραστηριότητά της σε ό,τι αφορά:

i) τη δημόσια και την επαγγελματική υγεία και ασφάλεια·

ii) την προστασία του περιβάλλοντος·

iii) τη διαχείριση επικίνδυνων ουσιών·

iv) την έκδοση των απαιτούμενων αδειών λειτουργίας της.

2. Το Δικαστήριο των Ευρωπαϊκών Κοινοτήτων είναι αρμόδιο επί οποιασδήποτε διαφοράς μεταξύ των μελών, επί οποιασδήποτε διαφοράς μεταξύ αυτών και της ΕΕΥ και επί οποιασδήποτε διαφοράς στην οποία η Κοινότητα είναι διάδικος.

3. Στις διαφορές μεταξύ της ΕΕΥ και τρίτων εφαρμόζεται η κοινοτική νομοθεσία περί δικαιοδοσίας. Στις περιπτώσεις που δεν καλύπτονται από την κοινοτική νομοθεσία περί δικαιοδοσίας, το δίκαιο του κράτους στο οποίο η ΕΕΥ έχει την καταστατική της έδρα καθορίζει το αρμόδιο δικαστήριο για την επίλυση των σχετικών διαφορών.

Άρθρο 17Διάλυση, αφερεγγυότητα

1. Το καταστατικό καθορίζει τη διαδικασία που εφαρμόζεται στην περίπτωση διάλυσης της ΕΕΥ κατόπιν απόφασης της Συνέλευσης των Μελών.

2. Χωρίς αδικαιολόγητη καθυστέρηση μετά την έκδοση απόφασης διάλυσης από τη Συνέλευση των Μελών, και οπωσδήποτε εντός δέκα ημερών από την έκδοση τέτοιας απόφασης, η ΕΕΥ ενημερώνει την Επιτροπή σχετικά. Η Επιτροπή δημοσιεύει σχετική ανακοίνωση στην Επίσημη Εφημερίδα της Ευρωπαϊκής Ένωσης , σειρά C.

3. Χωρίς αδικαιολόγητη καθυστέρηση μετά τη λήξη της διαδικασίας διάλυσης, και οπωσδήποτε εντός δέκα ημερών από τη λήξη αυτή, η ΕΕΥ ενημερώνει την Επιτροπή σχετικά. Η Επιτροπή δημοσιεύει σχετική ανακοίνωση στην Επίσημη Εφημερίδα της Ευρωπαϊκής Ένωσης , σειρά C. Η ΕΕΥ παύει να υφίσταται από την ημέρα δημοσίευσης της ανακοίνωσης.

4. Ανά πάσα στιγμή, σε περίπτωση που η ΕΕΥ αδυνατεί να πληρώσει τα χρέη της, ενημερώνει αμέσως την Επιτροπή σχετικά. Η Επιτροπή δημοσιεύει σχετική ανακοίνωση στην Επίσημη Εφημερίδα της Ευρωπαϊκής Ένωσης , σειρά C.

Άρθρο 18Εκθέσεις και έλεγχος

1. Η ΕΕΥ καταρτίζει ετήσια έκθεση δραστηριότητας, την οποία και υποβάλλει στην Επιτροπή εντός έξι μηνών από τη λήξη του αντίστοιχου οικονομικού έτους. Η έκθεση αυτή δημοσιοποιείται.

2. Η ΕΕΥ και τα ενδιαφερόμενα κράτη μέλη ενημερώνουν την Επιτροπή σχετικά με κάθε περίσταση ικανή να θέσει σε σοβαρό κίνδυνο την εκπλήρωση των καθηκόντων της ΕΕΥ.

3. Εάν η Επιτροπή έχει ενδείξεις σοβαρής παράβασης, από μια ΕΕΥ, του παρόντος κανονισμού, των αποφάσεων που εκδίδονται βάσει αυτού ή του λοιπού εφαρμοστέου δικαίου, ζητεί από την ΕΕΥ ή/και από τα μέλη της διευκρινίσεις.

4. Εάν η Επιτροπή κρίνει, αφού προηγουμένως παράσχει στην ΕΕΥ ή/και στα μέλη της εύλογη προθεσμία για να υποβάλουν τις παρατηρήσεις τους, ότι η ΕΕΥ έχει υποπέσει σε σοβαρή παράβαση του παρόντος κανονισμού, των αποφάσεων που εκδίδονται βάσει αυτού ή του λοιπού εφαρμοστέου δικαίου, μπορεί να προτείνει διορθωτικά μέτρα στην ΕΕΥ και στα μέλη της.

5. Εάν δεν ληφθούν διορθωτικά μέτρα, η Επιτροπή μπορεί να αποφασίσει να ανακαλέσει την απόφαση σύστασης της ΕΕΥ. Η απόφαση ανάκλησης κοινοποιείται στην ΕΕΥ και δημοσιεύεται στην Επίσημη Εφημερίδα της Ευρωπαϊκής Ένωσης , σειρά L. Αυτό επιφέρει τη διάλυση της ΕΕΥ.

Άρθρο 19Κατάλληλα μέτρα

Τα κράτη μέλη λαμβάνουν τα κατάλληλα μέτρα για να εξασφαλίσουν την ουσιαστική εφαρμογή του παρόντος κανονισμού.

Άρθρο 20Υποβολή εκθέσεων και επανεξέταση

Πέντε έτη μετά την έναρξη ισχύος του παρόντος κανονισμού η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την εφαρμογή του κανονισμού και, ενδεχομένως, προτάσεις τροποποιήσεων.

Άρθρο 21Διαδικασία επιτροπής

1. Η Επιτροπή επικουρείται από συμβουλευτική επιτροπή.

2. Στις περιπτώσεις που γίνεται μνεία του παρόντος άρθρου, εφαρμόζονται τα άρθρα 3 και 7 της απόφασης 1999/468/ΕΚ.

Άρθρο 22Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Απόσπασμα του καταστατικού

1. Ονομασία της ΕΕΥ (Άρθρο 7 παράγραφος 2 και άρθρο 9 στοιχείο δ)): [ονομασία βάσει του καταστατικού, η οποία περιέχει τις λέξεις "Ευρωπαϊκή Ερευνητική Υποδομή" ή τη συντομογραφία "ΕΕΥ"]

2. Καθήκον (άρθρο 2 παράγραφος 1 και άρθρο 9 στοιχείο β)): [καθήκον βάσει του καταστατικού, το οποίο συνίσταται στη δημιουργία και εκμετάλλευση μιας ερευνητικής υποδομής]

3. Καταστατική έδρα (άρθρο 7 παράγραφος 1 και άρθρο 9 στοιχείο γ)): [μνεία κατά προτίμηση στη μικρότερη διοικητική ή αυτοδιοικούμενη εδαφική μονάδα (π.χ. κοινότητα)]

4. Διάρκεια (άρθρο 9 στοιχείο ζ)): [π.χ. "αόριστη", ή ημερομηνία λήξης ή αριθμός ετών από τη σύσταση]

5. Βασικές αρχές της πολιτικής παροχής πρόσβασης στους χρήστες (άρθρο 9 στοιχείο η) πρώτη περίπτωση): [βάσει του καταστατικού]

6. Βασικές αρχές της πολιτικής σε θέματα επιστημονικής αξιολόγησης (άρθρο 9 στοιχείο η) τρίτη περίπτωση): [βάσει του καταστατικού]

7. Βασικές αρχές της πολιτικής σε θέματα διάδοσης (άρθρο 9 στοιχείο η) πέμπτη περίπτωση): [βάσει του καταστατικού]

8. Βασικές αρχές της πολιτικής σε θέματα απασχόλησης (άρθρο 9 στοιχείο η) έκτη περίπτωση): [βάσει του καταστατικού]

9. Βασικές αρχές της πολιτικής προμηθειών, σύμφωνες με τις αρχές της διαφάνειας, της μη διάκρισης και του ανταγωνισμού (άρθρο 9 στοιχείο η) έβδομη περίπτωση): [βάσει του καταστατικού]

10. Καθεστώς ευθύνης (άρθρο 15 παράγραφος 2): [βάσει του καταστατικού και/ή της πρώτης φράσης του άρθρου 15 παράγραφος 2]

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ

Κανονισμός του Συμβουλίου σχετικά με το κοινοτικό νομικό πλαίσιο των Ευρωπαϊκών Ερευνητικών Υποδομών (ΕΕΥ)

2. ΠΛΑΙΣΙΟ ΔΒΔ/ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας(-είς) δραστηριότητας και σχετική(-ές) δραστηριότητα(-ες):

Έρευνα – Ερευνητικές υποδομές

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού [επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A)] συμπεριλαμβανομένων των ονομασιών τους:

- 08.01.05.01 : Μόνιμο και έκτακτο ερευνητικό προσωπικό

- 08.01.05.02 : Εξωτερικό ερευνητικό προσωπικό (συμβασιούχοι υπάλληλοι, ΑΕΕ, κτλ.)

3.2. Διάρκεια της δράσης και των δημοσιονομικών επιπτώσεων:

Μακροπρόθεσμη δράση, δεδομένου ότι η προτεινόμενη νομοθεσία έχει σκοπό να διευκολύνει την από κοινού δημιουργία και εκμετάλλευση ερευνητικών εγκαταστάσεων, από περισσότερα του ενός κράτη μέλη και συνδεδεμένες χώρες, και δεδομένου ότι, μέσω της παραχώρησης αρμοδιοτήτων στην Ευρωπαϊκή Επιτροπή, ο παρών κανονισμός θα επιτρέψει την εφαρμογή απλούστερης διαδικασίας σε σχέση με τη διαδικασία έκδοσης μεμονωμένων αποφάσεων από το Συμβούλιο.

Βραχυπρόθεσμα, για τον σκοπό αυτό δεν θα χρειαστούν περισσότεροι πόροι από τους πόρους που χρησιμοποιούνται σήμερα για την παρακολούθηση των προπαρασκευαστικών σταδίων των έργων κατασκευής νέων ερευνητικών υποδομών (πόροι του 7ΠΠ). Μεσοπρόθεσμα και μακροπρόθεσμα, ωστόσο, θα χρειαστούν περισσότεροι ανθρώπινοι πόροι για την παρακολούθηση της πολιτικής εξέλιξης του κανονισμού, που θα οδηγήσει π.χ. στην αναθεώρηση ενδεχομένως του κανονισμού μετά την πάροδο πενταετίας.

3.3. Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομικών προοπτικών |

08.01 05 01 | ΜΥΔ | ΜΔΠ | ΟΧΙ | ΝΑΙ | ΝΑΙ | Αριθ. 1A |

08.01 05 02 | ΜΥΔ | ΜΔΠ | ΟΧΙ | ΝΑΙ | ΝΑΙ | Αριθ. 1A |

08.01.05.03 | ΜΥΔ | ΜΔΠ | ΟΧΙ | ΝΑΙ | ΝΑΙ | Αριθ. 1A |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (με 3 δεκαδικά ψηφία)

Είδος δαπάνης | Τμήμα αριθ. | 2009 | 2010 | 2011 | 2012 | 2013 | 2014 και επόμενα |

Διοικητικές δαπάνες μη περιλαμβανόμενες στο ποσό αναφοράς |

Ανθρώπινοι πόροι και συναφείς δαπάνες (ΜΔΠ) | 8.2.5. | α | 0.423 | 0.657 | 0.711 | 0.828 | 0.828 | 1.062 |

Διοικητικές δαπάνες (ΜΔΠ) | 8.2.6. | β | 0.080 | 0.250 | 0.280 | 0.250 | 0.250 | 0.250 |

Συνολικές ενδεικτικές δημοσιονομικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+β | 0.503 | 0.907 | 0.991 | 1.078 | 1.078 | 1.312 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | α+β | 0.503 | 0.907 | 0.991 | 1.078 | 1.078 | 1.312 |

4.1.2. Συμβατότητα με το δημοσιονομικό προγραμματισμό (τομέας 1)

X Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της Διοργανικής Συμφωνίας (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

X Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

4.2. Ανθρώπινοι πόροι (ΙΠΑ: Ισοδύναμο Πλήρους Απασχόλησης) – βλέπε λεπτομέρειες στο σημείο 8.2.1.

Άνευ αντικειμένου

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη που πρέπει να καλυφθεί βραχυπρόθεσμα ή μακροπρόθεσμα

Καθώς μεταβάλλονται και επεκτείνονται τα σύνορα της έρευνας και εξελίσσονται οι τεχνολογίες μας, η πολυπλοκότητα και το κόστος των ερευνητικών υποδομών αυξάνονται συνεχώς, υπερβαίνοντας τις δυνατότητες μιας μεμονωμένης ερευνητικής ομάδας, περιφέρειας, έθνους ή και ηπείρου. Ένα σημαντικό ωστόσο εμπόδιο στη δημιουργία νέων ευρωπαϊκών ερευνητικών υποδομών είναι η έλλειψη επαρκούς νομικού πλαισίου το οποίο να επιτρέπει τη δημιουργία κατάλληλων εταιρικών σχέσεων με εταίρους από διάφορες χώρες. Η ανάγκη που πρέπει να καλυφθεί συνεπώς είναι η καθιέρωση ενός κοινοτικού νομικού πλαισίου για τη δημιουργία και την εκμετάλλευση ερευνητικών υποδομών πανευρωπαϊκού ενδιαφέροντος.

5.2. Προστιθέμενη αξία της κοινοτικής συμμετοχής, συνέπεια μεταξύ της πρότασης και των άλλων δημοσιονομικών μέσων, δυνατότητα συνέργειας

Η προτεινόμενη νομοθεσία έχει σκοπό να διευκολύνει την από κοινού δημιουργία και εκμετάλλευση ερευνητικών εγκαταστάσεων, από περισσότερα του ενός κράτη μέλη και συνδεδεμένες χώρες, και να συμβάλει στην περαιτέρω ανάπτυξη της ευρωπαϊκής πολιτικής για τις ερευνητικές υποδομές. Συμπληρώνοντας τα εθνικά ή διακυβερνητικά καθεστώτα, ο προτεινόμενος κανονισμός-πλαίσιο θα εξασφαλίσει ένα κοινό νομικό πλαίσιο βασιζόμενο στο άρθρο 171 της συνθήκης ΕΚ. Θα καθορίσει τα βασικά χαρακτηριστικά των Ευρωπαϊκών Ερευνητικών Υποδομών (ΕΕΥ), καθώς και σαφείς διαδικασίες βάσει των οποίων θα απονέμεται το σχετικό καθεστώς από τον νομοθέτη. Μέσω της παραχώρησης αρμοδιοτήτων στην Ευρωπαϊκή Επιτροπή, ο παρών κανονισμός θα επιτρέψει επίσης την εφαρμογή απλούστερης διαδικασίας σε σχέση με τη διαδικασία έκδοσης μεμονωμένων αποφάσεων από το Συμβούλιο, καθώς και την αποφυγή ασυντόνιστων δραστηριοτήτων.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Ο γενικός στόχος της παρούσας πρότασης είναι να βοηθηθεί η Ευρώπη να αντιμετωπίσει τις διάφορες προκλήσεις που αντιμετωπίζει, μέσω της έγκαιρης ανάπτυξης αποτελεσματικών Ευρωπαϊκών Ερευνητικών Υποδομών (ΕΕΥ), οι οποίες με τη σειρά τους:

- θα βοηθήσουν στην ενίσχυση της ανάπτυξης ενός αποτελεσματικού Ευρωπαϊκού Χώρου Έρευνας, συμβάλλοντας στην πληρέστερη συνολοκλήρωση των εθνικών προσπαθειών, στην αποφυγή υπο-κρίσιμων εγκαταστάσεων και στην κατάκτηση από την Ευρώπη παγκόσμιας πρωτοκαθεδρίας στον χώρο των ερευνητικών υπηρεσιών υψηλού επιπέδου·

- θα βοηθήσουν την Ευρώπη να συσπειρώσει τους πόρους της για τη δημιουργία μιας νέας γενεάς υποδομών μεγάλης κλίμακας που είναι απαραίτητες για να μπορέσει η Ευρώπη να παραμείνει στην πρώτη γραμμή της έρευνας κατά τις επόμενες δεκαετίες, να προσφέρει στους ερευνητές τις ερευνητικές εγκαταστάσεις που χρειάζονται και να αυξήσει την ελκυστικότητα και το δυναμικό της·

- θα βοηθήσουν στην καλύτερη αντιμετώπιση των κοινωνικών και περιβαλλοντικών προκλήσεων όπως η αλλαγή του κλίματος, η παραγωγή ενέργειας, η υδροδότηση, η ποιότητα του περιβάλλοντος ή η ποιότητα ζωής, παρέχοντας άριστες ερευνητικές υπηρεσίες (ιδίως οι ηλεκτρονικές υποδομές)·

- θα συμβάλουν στην επιτάχυνση της επιστημονικής προόδου στην Ευρώπη, και επομένως στην οικονομική ανάπτυξη με βάση τη γνώση και τη μακροπρόθεσμη οικονομική ανταγωνιστικότητα.

Ο παρών κανονισμός αναμένεται να συμβάλει στην ανάπτυξη ευνοϊκότερων συνθηκών για την ανάπτυξη της βασικής έρευνας στην Ευρώπη . Μέσω της ανάπτυξης ευνοϊκότερων νομικών συνθηκών σε κοινοτικό επίπεδο, οι εργασίες αυτές θα στηρίξουν όντως την έγκαιρη υλοποίηση νέων Ευρωπαϊκών Ερευνητικών Υποδομών (όπως εκείνων που έχει προσδιορίσει το ESFRI). Αυτό επιπλέον θα συμβάλει στην περαιτέρω ανάπτυξη της ευρωπαϊκής πολιτικής για τις ερευνητικές υποδομές. Οι σχετικοί δείκτες θα είναι:

- ο αριθμός των νέων Ευρωπαϊκών Ερευνητικών Υποδομών (όπως εκείνων που έχει προσδιορίσει το ESFRI) που δημιουργούνται μέσω εταιρικών σχημάτων ευρωπαϊκής κλίμακας·

- η ταχύτητα σύστασης τέτοιων υποδομών·

- οι πόροι που χρειάζονται για τη διαδικασία αυτή·

- η ενίσχυση και η αυξανόμενη αναγνώριση της ευρωπαϊκής πολιτικής για τις ερευνητικές υποδομές.

5.4. Μέθοδος υλοποίησης

( Κεντρική διαχείριση (άμεσα από την Επιτροπή ή έμμεσα με ανάθεση σε εκτελεστικούς οργανισμούς, οργανισμούς που έχουν συσταθεί από τις Κοινότητες ή εθνικούς δημόσιους οργανισμούς / οργανισμούς με αποστολή δημόσιας υπηρεσίας)

X Επιμερισμένη ή αποκεντρωμένη διαχείριση

X με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (να διευκρινιστεί)

Παρατηρήσεις : Δικαίωμα συμμετοχής, με την ιδιότητα του μέλους, στις ΕΕΥ θα έχουν μόνο κράτη μέλη, τρίτες χώρες και διακυβερνητικοί οργανισμοί, οποιαδήποτε δε συμμετέχουσα χώρα θα έχει τη δυνατότητα να εξουσιοδοτήσει δημόσιο ή ιδιωτικό φορέα με αποστολή δημόσιας υπηρεσίας να ασκεί τα δικαιώματα και τις υποχρεώσεις της για λογαριασμό της. Η Ευρωπαϊκή Επιτροπή θα εξασφαλίζει τον γενικό συντονισμό της πρωτοβουλίας αυτής. Μια επιτροπή θα επικουρεί την Ευρωπαϊκή Επιτροπή στο έργο της διαχείρισης του νέου νομικού πλαισίου.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Θα αναπτυχθεί ένα σύστημα παρακολούθησης και αξιολόγησης για την παρακολούθηση των Ευρωπαϊκών Ερευνητικών Υποδομών που θα συσταθούν και για την εκτίμηση του βαθμού εκπλήρωσης των στόχων του νέου νομικού πλαισίου.

Η Ευρωπαϊκή Επιτροπή θα εξασφαλίζει μεν τον γενικό συντονισμό αυτής της πρωτοβουλίας, αλλά θα επικουρείται στο έργο της διαχείρισης του νέου νομικού πλαισίου από μια συμβουλευτική επιτροπή.

Επιπλέον, κάθε επισήμως εγκριθείσα ΕΕΥ θα καλείται να καταρτίζει ετήσιες εκθέσεις και να τις διαβιβάζει στην Ευρωπαϊκή Επιτροπή και στα χρηματοδοτούντα κράτη μέλη. Οι εκθέσεις αυτές θα πρέπει να κάνουν γενική ανασκόπηση των δραστηριοτήτων κατά το έτος αναφοράς, να παρέχουν λεπτομερείς πληροφορίες για τα δημοσιονομικά θέματα και να επιτρέπουν στην Ευρωπαϊκή Επιτροπή και στα κράτη μέλη να επαληθεύουν κατά πόσον η εκάστοτε υποδομή εξακολουθεί να πληροί τις προϋποθέσεις απονομής του καθεστώτος της Ευρωπαϊκής Ερευνητικής Υποδομής.

6.2. Αξιολόγηση

6.2.1. Εκ των προτέρων αξιολόγηση

Έχει συνταχθεί έκθεση εκ των προτέρων αξιολόγησης.

6.2.2. Όροι και συχνότητα των μελλοντικών αξιολογήσεων

Πέντε έτη μετά τη θέσπιση του νομικού πλαισίου, θα διεξαχθεί αξιολόγηση από ομάδα εμπειρογνωμόνων που θα αντιπροσωπεύουν τα κράτη μέλη και την Ευρωπαϊκή Επιτροπή, στο πλαίσιο της οποίας θα αξιολογηθούν:

- ο βαθμός υιοθέτησης του νέου νομικού πλαισίου (δηλαδή ο αριθμός των νέων ή αναβαθμισμένων Ευρωπαϊκών Υποδομών που χρησιμοποιούν το πλαίσιο)·

- ο βαθμός στον οποίο το νέο νομικό πλαίσιο απέφερε εντέλει τα προσδοκώμενα οφέλη, ιδίως ως προς την ευκολία χρήσης του και τη συμβολή του στην επιτάχυνση της δημιουργίας Ευρωπαϊκών Ερευνητικών Υποδομών·

- η ανάγκη αναθεώρησης ή αναπροσαρμογής του νομικού πλαισίου.

7. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Κάθε επισήμως εγκριθείσα ΕΕΥ θα καλείται να καταρτίζει ετήσιες εκθέσεις και να τις διαβιβάζει στην Ευρωπαϊκή Επιτροπή και στα χρηματοδοτούντα κράτη μέλη. Οι εκθέσεις αυτές θα πρέπει να κάνουν γενική ανασκόπηση των δραστηριοτήτων κατά το έτος αναφοράς, να παρέχουν λεπτομερείς πληροφορίες για τα δημοσιονομικά θέματα και να επιτρέπουν στην Ευρωπαϊκή Επιτροπή και στα κράτη μέλη να επαληθεύουν κατά πόσον η εκάστοτε υποδομή πληροί τις προϋποθέσεις απονομής του καθεστώτος της Ευρωπαϊκής Ερευνητικής Υποδομής. Επιπλέον, ενώ θα παρέχει ερευνητικές υπηρεσίες, κάθε ΕΕΥ θα παρακολουθείται αυτομάτως μέσω των περιοδικών ερευνητικών δραστηριοτήτων που υποστηρίζονται από εθνικά, ευρωπαϊκά ή διεθνή προγράμματα.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Δεν προβλέπεται προϋπολογισμός λειτουργίας σε σχέση με τον παρόντα κανονισμό.

8.2. Διοικητικές δαπάνες

8.2.1. Αριθμός και είδος ανθρώπινων πόρων

Άνευ αντικειμένου

8.2.2. Περιγραφή των καθηκόντων που απορρέουν από τη δράση

Για την πολιτική παρακολούθηση του παρόντος κανονισμού θα χρειαστούν ολίγες θέσεις τύπου "AD" για πολιτικά καθήκοντα τα οποία θα περιλαμβάνουν από το 2010 και μετά την παρακολούθηση της χρήσης – και την πιθανή αναθεώρηση μετά την πάροδο πενταετίας – του κανονισμού.

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

( Θέσεις που έχουν διατεθεί και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσια Στρατηγική Πολιτική/Προσχέδιο Προϋπολογισμού) για το έτος ν

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

x Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

Άνευ αντικειμένου

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | 2009 | 2010 | 2011 | 2012 | 2013 | 2014 και επόμενα |

Μόνιμοι και έκτακτοι υπάλληλοι (08 01 05 01) - υπάρχοντες | 0.234 | 0.468 | 0.585 | 0.702 | 0.702 | 0.936 |

Προσωπικό που χρηματοδοτείται από το άρθρο 08 01 05 02 (π.χ. ΑΕΕ, συμβασιούχοι) - υπάρχον | 0.189 | 0.189 | 0.126 | 0.126 | 0.126 | 0.126 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0.423 | 0.657 | 0.711 | 0.828 | 0.828 | 1.062 |

2009 | 2010 | 2011 | 2012 | 2013 | 2014 και επόμενα |

08 01 02 11 01 + 08 01 05 03 – Αποστολές | 0.03 | 0.03 | 0.03 | 0.03 | 0.03 | 0.03 |

08 01 02 11 02 + 08 01 05 03 – Συνεδριάσεις και διασκέψεις | 0.02 | 0.1 | 0.1 | 0.06 | 0.06 | 0.06 |

08 01 02 11 03 + 08 01 05 03 – Επιτροπές | 0 | 0.06 | 0.09 | 0.09 | 0.09 | 0.09 |

08 01 02 11 04 + 08 01 05 03 – Μελέτες και παροχή συμβουλών | 0.03 | 0.03 | 0.03 | 0.05 | 0.06 | 0.06 |

08 01 02 11 05 + 08 01 05 03 - Πληροφορικά συστήματα | 0 | 0.03 | 0.03 | 0.02 | 0.01 | 0.01 |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0.08 | 0.25 | 0.28 | 0.25 | 0.25 | 0.25 |

Υπολογισμός– Μόνιμοι και έκτακτοι υπάλληλοι καθώς και προσωπικό χρηματοδοτούμενο από το άρθρο 08 01 02 |

Το ετήσιο κόστος ενός μονίμου υπαλλήλου υπολογίζεται με βάση το ποσό των 117.000 ευρώ. Το ετήσιο κόστος του λοιπού προσωπικού (συμβασιούχοι υπάλληλοι, ΑΕΕ) υπολογίζεται με βάση το ποσό των 63.000 ευρώ |

Περιγραφή των καθηκόντων που απορρέουν από τη δράση: Οι πρώτοι μήνες μετά την έκδοση του κανονισμού θα αφιερωθούν στην ανάπτυξη των διαδικασιών και κατευθυντήριων γραμμών εφαρμογής των ΕΕΥ. Αργότερα, από τα μέσα του 2009, οι συνήθεις εργασίες θα αφιερωθούν σταδιακά στα εξής: παρακολούθηση των δυνητικών αιτήσεων από τα ιδρυτικά μέλη (κράτη μέλη), επεξεργασία των φακέλων (επιλεξιμότητα, επιστημονική αξιολόγηση, ανάλυση διοικητικών, νομικών και οικονομικών δεδομένων), διυπηρεσιακές διαβουλεύσεις και συνεδριάσεις της επιτροπής, προπαρασκευή πιθανών αποφάσεων της Ευρωπαϊκής Επιτροπής, καταχώριση και μελλοντική ετήσια παρακολούθηση των ΕΕΥ. Ο αναγκαίος αριθμός προσωπικού θα χρηματοδοτηθεί βραχυπρόθεσμα από τους υφιστάμενους πόρους. Εντούτοις, από το 2010 και μετά, ορισμένες θέσεις μονίμων υπαλλήλων (αναδιάταξη) θα ενισχύσουν το πολιτικό έργο που θα ανατεθεί από το Συμβούλιο στην Επιτροπή (δηλαδή, συνεδριάσεις επιτροπών, παρακολούθηση των φακέλων ενόψει έκδοσης απόφασης της Επιτροπής, παρακολούθηση και πιθανή αναθεώρηση του κανονισμού μετά την πάροδο πενταετίας): |

2009 | 2010 | 2011 | 2012 | 2013 | 2014 και επόμενα |

AD* / AST (σχετ. 8.2.5) | 2 | 4 | 5 | 6 | 6 | 8 |

ΑΕΕ / συμβασιούχοι υπάλληλοι* (σχετ. 8.2.5) | 3 | 3 | 2 | 2 | 2 | 2 |

Σύνολο | 5 | 7 | 7 | 8 | 8 | 10 |

* εκ των οποίων ένας A/AD και ένας νομικός ΑΕΕ

[1] COM (2008) *** της **.**.2008

[2] ΕΕ C της , σ.

[3] ΕΕ C της , σ.

[4] ΕΕ C της , σ.

[5] ΕΕ L 412 της 30ής Δεκεμβρίου 2006, σ. 1.

[6] ΕΕ L 54 της 22.2.2007, σ. 101.

[7] ΕΕ L 248 της 16.9.2002, σ. 1. Κανονισμός όπως τροποποιήθηκε με τον κανονισμό (EΚ, Eυρατόμ) αριθ. 1995/2006 (ΕΕ L 390 της 30.12.2006, σ. 1).

[8] ΕΕ L 347 της 11.12.2006, σ. 1. Οδηγία όπως τροποποιήθηκε τελευταία με την περί ΦΠΑ οδηγία 2008/8/ΕΚ του Συμβουλίου της 12 Φεβρουαρίου 2008 (ΕΕ L 44 της 20.2.2008, σ. 11).

[9] ΕΕ L 76 της 23.3.1992, σ. 1. Οδηγία όπως τροποποιήθηκε τελευταία με την οδηγία 2004/106/ΕΚ του Συμβουλίου της 16ης Νοεμβρίου 2004 (ΕΕ L 359 της 4.12.2004, σ. 30).

[10] ΕΕ L 134 της 30.4.2004, σ. 114. Οδηγία όπως τροποποιήθηκε τελευταία με τον κανονισμό (ΕΚ) αριθ. 213/2008 της Επιτροπής, της 28ης Νοεμβρίου 2007 (ΕΕ L 74 της 20.12.2005, σ. 1).

[11] ΕΕ L 210 της 31.7.2006, σ. 25.

[12] ΕΕ L 184 της 17.7.1999, σ. 23.